Együttműködésbe kezd a Budapesti Értéktőzsde és a Budapesti Metropolitan Egyetem

Együttműködési megállapodást írt alá a Budapesti Értéktőzsde és a Budapesti Metropolitan Egyetem (METU), amelynek célja - többek között - közös hallgatói, gyakornoki program kialakítása, továbbképzési-, valamint kutatási programok megvalósítása. A BÉT kiemelt stratégiai törekvése a lakosság, azon belül is a fiatal korosztály pénzügyi tudatosságának növelése, amelyet jelen megállapodás is támogat.

A METU elkötelezett amellett, hogy gyakorlati tudást adjon hallgatóinak, így feladatának tekinti a valós szakmai területek, szereplők megismertetését. A BÉT prioritásként kezeli a hazai lakosság és a vállalati szektor pénzügyi kultúrájának folyamatos fejlesztését, amelynek fontos eleme a következő generáció edukációja is.

A felek ennek jegyében számos közös célt határoztak meg: közös gyakornoki, hallgatói programot alakítanak ki, továbbképzési- kutatási programokat valósítanak meg. A tervek szerint az operatív működés során is támogathatják egymás törekvéseit, legyen szó vendégelőadók, vagy - a vizsgák esetében - vendégelnökök delegálásáról, szakdolgozati témajavaslatok kidolgozásáról vagy hallgatói rendezvények szervezéséről.

A megállapodás aláírására a mai napon, a Budapesti Értéktőzsde székhelyén került sor. Az aláírási ceremónián Végh Richárd, a Budapesti Értéktőzsde vezérigazgatója és Prof. Dr. Kocziszky György, a METU rektora is részt vettek.

„A Budapesti Metropolitan Egyetem és a Budapesti Értéktőzsde közötti stratégiai partnerség hozzájárul a hallgatók szakmai fejlődéséhez és a pénzügyi szektorban való eredményesebb elhelyezkedésükhöz. Ez a kezdeményezés hallgatóink számára lehetőséget teremt arra, hogy elismert pénzügyi szakemberek tolmácsolásában tekinthessenek be ennek a jelentős intézménynek a tevékenységébe.„ - mondta el Prof. Dr. Kocziszky György, a METU rektora.

„A Budapesti Értéktőzsde elkötelezettje a következő generáció pénzügyi képzésének, ezért számos kezdeményezés keretében támogatja ezen korosztály fejlődését, szakmai karrierjének megkezdését. A Budapesti Metropolitan Egyetemmel megkötött együttműködési szerződés szervesen illeszkedik ezen törekvésbe. Meggyőződésem, hogy a két intézmény koordinált tevékenysége sokak javára válik.” - tette hozzá Végh Richárd, a Budapesti Értéktőzsde vezérigazgatója.

Sajtókapcsolat:

* media@bse.hu

Eredeti tartalom: Budapesti Értéktőzsde Nyrt.

Továbbította: Helló Sajtó! Üzleti Sajtószolgálat

Ez a sajtóközlemény a következő linken érhető el:https://hellosajto.hu/10722/egyuttmukodesbe-kezd-a-budapesti-ertektozsde-es-a-budapesti-metropolitan-egyetem/